section_heading: Klima
paragraph_text: Grad Calgary je jedan od najsunčanijih gradova Kanade s 2,405 sunčanih sati godišnje, a godišnje padne do 500 mm padalina. Većina kiše padne tijekom ljetnih mjeseci, s maksimumom u lipnju. Godišnje prosječno ima 20 dana s vremenskim nepogodama, od čega je većina tijekom ljeta. Calgary se nalazi na području čestih tuča, koje na ovom području znaju biti jake i uzrokovati veliku štetu. Velika tuča 7. rujna 1991. godine je uzrokovala materijalnu štetu od čak 400 milijuna američkih dolara, i to je do danas ostala jedna od najvećih prirodnih katastrofa u povijesti Kanade.